Porst-kaitafilmipakkauksia.
Porst Reflex CX6 -järjestelmäkamera oli itäsaksalaisen Pentaconin valmistama ja teknisesti sama kuin Praktica LTL.
**Photo Porst** on saksalainen valokuvausalan kauppaketju. Alun perin se oli vuosina 1919–2002 toiminut valokuvausalan tukku- ja vähittäiskauppayritys, jonka **Porst**-merkkisiä valokuva- ja kaitafilmikameroita, filmejä, projektoreita ym. valokuvaustarvikkeita ja kiikareita myytiin Suomessakin ainakin 1960-luvulta 1980-luvulle. Kuluttajille ja harrastajille suunnatut tuotteet olivat muiden valmistajien tekemiä ja Porstin omille kaupan merkeille uudelleenbrändättyjä; kameroiden toimittajia olivat Cosina, Chinon, Mamiya ja Pentacon. Esimerkiksi Porst Compact Reflex OS oli Cosinan valmistama ja käytännössä sama kuin Cosina CS-1. Porst-merkin lisäksi yritys myi kameroita merkeillä Hapo ja Carena. 

Yrityksen perustajan Hanns Porstin poika Hannsheinz Porst tuli tunnetuksi marxistina, jota syytettiin vakoilusta Itä-Saksan hyväksi ja joka vuonna 1972 lahjoitti perimänsä yritysryhmän työntekijöilleen.

Vuosien 1972–1973 paikkeilla Porstin perheyrityksistä merkittävin, Photo Porst, oli Länsi-Saksan neljänneksi suurin valokuvausalan yritys, jolla oli maassa 86 omaa myymälää ja lisäksi 471 muun valokuvausliikkeen jakeluverkko. Photo Porst oli myös merkittävä valokuvausalan postimyyntiyritys. Yritysryhmän muut yritykset olivat värikuvalaboratorio Eurocop, tietokonepalveluja tuottanut Exdata sekä paikallisille sanomalehdille 21 miljoonan yhteispainoksena neliväripainettua viikkoliitettä tuottanut kustantamo. Konserni työllisti lähes 1 500 ihmistä, joista kaikista tuli lokakuussa 1972 yrityksen omistajia.

Suomessa Porst- ja Carena-valokuvaustuotteita markkinoi aikoinaan Instrumentarium.

Historiaa
---------

Vuonna 1896 syntynyt Hanns Porst innostui valokuvauksesta jo nuorena ja osti lehtipoikana ansaitsemillaan rahoilla kameran. Pian hän jo kuvasi erilaisia tilaisuuksia ja myi ottamiaan kuvia. Ensimmäisestä maailmansodasta palattuaan Porst toimi kaupunginkirjurina, kunnes avasi Photo Haus Porst -nimisen liikkeen, joka muutti vuonna 1922 Nürnbergin keskustorin laitaan. Vuonna 1924 yritys julkaisi ensimmäisen postimyyntiluettelonsa, minkä lisäksi yritys järjesti valokuvauskursseja. Vuoteen 1929 mennessä Porstilla oli jo parisataa työntekijää ja se kutsui itseään Saksan suurimmaksi valokuvausalan liikkeeksi. Vuonna 1932 siitä tuli maailman suurin alallaan.

Hanns Porst menestyi varsin hyvin myös toisen maailmansodan aikana ja kuului Hitlerin kannattajiin. Sodan lopulla yrityksen toimitilat kuitenkin tuhoutuivat pommituksissa, ja Hanns Porst aloitti toiminnan uudelleen turvanaan pommituksissa säilynyt yli sadan tuhannen postimyyntiasiakkaan osoiterekisteri. 1950-luvun lopulla Porstin markkinaosuus Saksan valokuvakameramyynnistä oli noin viidennes.

Vuonna 1960 Hanns Porst luovutti yrityksensä poikansa Hannsheinz Porstin johdettavaksi. Tämä lahjoitti yrityksen 1972 työntekijöille ja vetäytyi 1970-luvun lopulla kokonaan yhtiön johdosta. Vuonna 1982 hän kuitenkin palasi johtoon ja myi osake-enemmistön sveitsiläiselle Interdiscountille, joka omisti 1970-luvun alussa konkurssiin menneen liechtensteinilaisen Carena-kameravalmistajan tavaramerkin. Carena-kameroita oli jo 1970-luvulla myyty Porstin kautta, mutta nekin laitteet oli valmistutettu Kaukoidässä. Vuonna 1996 jo 2 500 ihmistä työllistäneen Porstin osti belgialainen Spector Foto Group, ja sen jälkeen tapahtui vielä muita omistusmuutoksia.

Photo Porst teki konkurssin 2002, mutta yrityksen tavaramerkki siirtyi Ringfoto-ketjun omistajayritykselle ja on yhä käytössä noin 150 liikettä käsittävän valokuvamyymäläketjun tunnuksena.

Lähteet
-------

1. 1 2 3 4 5  Photo Porst, eine Marke mit langer Tradition Photo-Porst.  Arkistoitu 22.5.2018. Viitattu 21.5.2018. (saksaksi)
2. ↑  Produzenten der PORST Hausmarken Kameras *kamera-geschichte.de*. Viitattu 21.5.2018. (saksaksi)
3. 1 2  Mattila, Antti: Porst Compact Reflex OS. Valotusautomatiikkaa vieroksuvalle.  *Tekniikan Maailma*, 5/1980, s. 136. Näköislehti (digitilaajille).
4. ↑  die Technik historischer Kameras – und Photo Porst – das grösste Photohaus der Welt *kamera-geschichte.de*. Viitattu 21.5.2018. (saksaksi)
5. ↑  Saksalainen miljonääri syytteessä vakoilusta.  *Helsingin Sanomat*, 13.5.1969, s. 22.
6. 1 2  Pajunen, Veikko I.: Miljonääri kumosi oman valtansa. Baijerilainen suuryhtymä annettiin lahjaksi työntekijöille.  *Helsingin Sanomat*, 28.1.1973, s. 14.
7. ↑  Järkevä järjestelmäpaketti vakautushintaan 888,–. (Instrun mainos Carena-kamerasta) *Helsingin Sanomat*, 16.8.1976.
8. 1 2 3 4  Jehle, Christoph: Photo Porst - Das größte Photohaus der Welt *dt Fotografie*.  9.2.2016. Heise online. Viitattu 20.5.2018. (saksaksi)

Aiheesta muualla
----------------

* Kuvia tai muita tiedostoja aiheesta **Porst** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: de:Photo Porst & de:Carena (Unternehmen)